HET JY NOG ‘N PLEKKIE IN JOU HERBERG? | BILTONG & POT- ROAST
HET JY NOG ‘N PLEKKIE IN JOU HERBERG?
December 5, 2016 by Biltong & Pot-roast	4
Daar is darem net iets omtrent hierdie tyd van die jaar wat dit totaal anders as die res van die jaar maak. Sommige haat dit, ander sien met oorgawe daarna uit. Hier in die noordelike halfrond is die atmosfeer mos totaal anders as in Suid-Afrika. Kersfees is koud, binnenshuis en… dalk meer knus? Hoe dit ook al sy, Kersfees gaan nie sommer ongesiens verby nie.
Een jaar, as jonggetroudes, het ek en Christine ‘n aangrypende Kersdag beleef.
Ek het iewers gelees dat daar baie teorieë oor die ontstaan van tweede Kersdag (Boxing Day) is. Een daarvan is, dat huisknegte hulle werkgewers op Kersdag moes bedien en daarom kon hulle die volgende dag afkry om na hulle families te gaan. Die werkgewer het dan gewoonlik ‘n boks met geskenke en kos wat van die vorige dag se feesmaal oorgebly het, saamgestuur. So het Boxing Day dan, volgens een teorie, gestalte gekry. Ek en Christine het besef dat daar heelwat arm gesinne is wat nie Kersdag kon eet soos ons daardie dag saam met die familie sou feesvier nie. Ons wou egter nie die volgende dag vir hulle ons oorskietkos in ‘n boks neem nie en het spesiale toestemming by een of ander welsynorganisasie in Bloemfontein gekry om twee gesinne op Kersdag te bederf. Die dag voor Kersfees is gekook, voorberei en verpak. Net na kerk op Kersoggend is ons met die slaaie, kouevleis, nagereg en geskenkies na die twee huise toe. Ons het tot ‘n pak Kersklappers en bypassende servette ingepak. Nodeloos om te sê dat die reaksie – die dankbaarheid, die trane en die blink ogies van die kinders – my tot die dag van my dood sal bybly. Tog so jammer dat ons daardie dag net twee gesinne kon help.
Ek hoor anderdag die pragtige storie van die kindertjies wat by hulle kerk ‘n Kersspel opgevoer het. (Ek wens ek weet wie se storie dit is, sodat ek erkenning kan gee.) Die juffrou het egter gesukkel met die outjie wat die herbergier gespeel het, want die seuntjie kon dit om die dood nie oor sy hart kry om vir Josef en Maria te sê dat die herberg vol is en dat daar nie vir hulle plek is nie. Dis tog immers Jesus se pa en ma! Die juffrou het hom eenkant geneem en vir hom verduidelik dat hy dit eenvoudig net móét doen want dit is hoe die storie verloop.
Die aand met die opvoering, toe Josef en Maria by die herberg aanklop, het hy verstar gestaan. Van agter die gordyn het die juffrou aangepor en gedreig. Toe maak hy sy mond mompelend oop:
“Die herberg is ongelukkig vol, hier is nie slaapplek nie…”
Toe Josef en Maria omdraai en bedremmeld begin wegstap, roep hy hulle terug:
“… maar wag, julle kan vanaand in my kamer slaap en dan slaap ek by my pa en ma op die mat!”
Die konsert moes vir ‘n ruk gestop word sodat almal tot bedaring kon kom, maar dit was die beste konsert ooit! Want hierdie seuntjie het die ware boodskap van Kersfees in sy hart gedra.
Kersfees is soveel meer as die blink versierings, liggies, geskenke en kreunende feestafels – klatergoud wat sy glans sommer op Boxing Day al begin verloor. Kersfees bring ‘n boodskap van hoop, liefde, vrede en omgee – opregte omgee. Omgee wat beteken dat jy, soos die Christuskind, jouself – of dan ten minste iets van jouself – gee.
Young Caregiver Holding Senior’s Hand Outside
This entry was posted in Monochroom Reenboog and tagged Afrikaans, André Fourie, Biltong, herberg, josef en maria, Kersfees, Liefde, MONOCHROOM REENBOOG, storie, Suid-Afrika. Bookmark the permalink.
← VANJAAR IS DIT VYFTIG JAAR…	‘N NUWE BEGIN →
4 thoughts on “HET JY NOG ‘N PLEKKIE IN JOU HERBERG?”	Alice Hendriks says:	December 5, 2016 at 11:23 am	André, in die laerskool het ek jammerlik aan die huil geraak, toe my geliefde juffrou dieselfde tafereel so intens mooi beskryf het. Ek kry nou weer iets van daardie gevoel. My ander huilsessie was toe ‘n ander juffrou, in ‘n ander jaar, die lydensweg en kruisiging van Christus in haar goedgemoduleerde stem vertel het. Natuurlik was dit nie die eerste keer dat ek die verhale gehoor het nie, dit was die wyse waarop dit oorgedra is. Jy het ook so ‘n gawe.
Reply	strooimeisie says:	December 5, 2016 at 6:07 pm	Dit wat jy hier vertel is terselfdertyd traantrekker-mooi en harverskeurend hartseer. Dit IS waaroor Kersfees moet gaan en soms probeer mense so hard om dit JUIS nie te besef nie. Hulle gee nie om oor gee nie; wel oor die persoon wat gee. Ek is nou al die afgelope vier jaar by welsynsprojekte betrokke (oor Kersfees, maar ook deur die res van die jaar) en jy sal nie die kritiek glo wat ek van mense kry nie, selfs al probeer ek dit relatief anoniem doen. Twee jaar gelede het ek egter ‘n oplossing gekry: mense wat gesê het ek doen dit om gesien te word, het self ook ‘n skoenboks vol mooi of lekkergoed, ‘n boekie of wat ook al gekry met ‘n briefie bo in die boks wat net sê ek gee omdat ek kan en omdat dit lekker is… selfs al verdien die mense wat die geskenk ontvang dit nie. Dit skok die mense om een of ander rede sommer so erg dat hulle skoon die volgende projek wat ek aanpak ondersteun! 🙂
Reply	rondomtaliedraai says:	December 5, 2016 at 6:24 pm	Dis spesiaal
Reply	Toortsie says:	December 5, 2016 at 9:09 pm	Mooi